Гъуэгуанэ хьэлъэм иригъэзэшауэ
«Спартак-Налшык» (Налшык) — «Спартак-2» (Мэзкуу) — 1:1 (1:0) Налшык. «Спартак» стадион. Мэлыжьыхьым и 12-м. ЦIыху 900 еплъащ.
Судьяхэр: Галимов (Улан-Удэ), Степанов, Политов (тIури Томск щыщщ).
«Спартак-Налшык»: Антипов, Кузнецов, Дашаев, Соблыр, Марченкэ, Каркаев (Войнов, 66), Багъэтыр (Бойчук, 81), Мухьэммэд (Семёнов, 77), Крамаренкэ (Ахриев, 82), Дроздов, Ахъядов.
«Спартак-2»: Максименкэ, Хомухэ, Лихачёв, Кутьин, Самсонов, Савичев (Руденкэ, 87), Леонтьев, Пантелеев, Давыдов (Нимели, 66), Мелкадзе, Федчук.
Топхэр дагъэкIащ: Дашаевым, 28 (1:0). Нимели, 72 (1:1).
Дагъуэ къыхуащIащ: Багъэтырым, Федчук, Нимели.
Владивосток къызэрикIыжрэ махуитI-щы фIэкIа дэмыкIауэ тхьэмахуэ махуэм къапэщылъа джэгугъуэр «Спартак-Налшыкым» и футболистхэм къазэрехьэлъэкIынур гурыIуэгъуэт. Абы щыгъуэми я хьэрхуэрэгъур япэ дивизионым щынэхъ лъэщхэм икIи зи гъуащхьауэхэм топ нэхъыбэ дыдэ дэзыгъэкIхэм ящыщ Мэзкуу и «Спартак-2» командэрат.
ЗэIущэм зэрыщIидзэу хьэщIэхэр зэрыгупу ебгъэрыкIуэу хуежьащ икIи япэ дакъикъэхэм тIэунейрэ бжыгъэр къызэIуахыфыну щытащ. Ди насыпти, Антиповым ахэр къызэтригъэувыIащ. «Спартак-2»-м и футболист ныбжьыщIэхэр хуабжьт, IэкIуэлъакIуэт икIи Iэзэт. АрщхьэкIэ хуэм-хуэмурэ хьэщIэхэр ужьыхыу хуежьащ икIи, ар къагъэсэбэпри, налшыкдэсхэр япэ ищащ: Каркаев Алим штрафной щеуэм къыхита топыр Дашаев Аслъэн щхьэкIэ дахэу дигъэкIащ. Хьэлэмэтращи, а шэшэн гъуащхьэхъумэращ ди командэм щыщу мы зэхьэзэхуэм топ нэхъыбэ дыдэ щыдэзыгъэкIар — 5. Ар ухэзыгъаплъэщ.
Загъэпсэхуу къихьэжа иужькIэ «Спартак-Налшыкым» и ехъулIэныгъэр щIигъэбыдэну хущIэкъуащ. Ар къехъулIаи хуэдэт, арщхьэкIэ судьям ди щIалэхэм дагъэкIа етIуанэ топыр хибжакъым, Ахъядов Апти футбол хабзэр къызэрызэпиудам къыхэкIыу.
Я Iуэхур щымыхъум хэгъэрейхэр икIуэтыжащ. Абы тригъэгушхуа мэзкуудэс-хэм я ебгъэрыкIуэныгъэхэр ягъэлъэщащ икIи 72-нэ дакъикъэм бжыгъэр зэхуэдэ ящIыжыфащ.
КъуэкIыпIэ Жыжьэм зэрыщыIам къару куэд зыфIигъэкIуэда «Спартак-Налшыкым» и футболистхэм текIуэныгъэм зэрыщIэбэ-нын зэфIэкI къахуэнэжатэкъым. «Спартак-2»-ри арэзыт, Къэбэрдей-Балъкъэрым и къалащхьэм зы очко иришмэ. Арати, джэгур 1:1-уэ иухащ.
Урысей Федерацэм футболымкIэ и япэ дивизио-ным 2016 — 2017 гъэхэм щекIуэкI зэхьэзэхуэр зэфIэкIыным къэнэжар мащIэ дыдэщ: командэхэм я нэхъыбэм зэIущIэ блырыбл ирагъэкIуэкIыжынуращ. Иужь дыдэ джэгугъуэ пщIондэ «Спартак-Налшыкыр» абы къыхэнэну зэрыныкъуэкъуэнум шэч хэлъкъым. Ди щIалэхэм къапэщытщ хуабжьу зэIущIэ хьэлъэхэр.
Абы щыгъуэми, зэхьэзэхуэр иухыным мазэм щIигъу иIэжу наIуэ хъуащ премьер-лигэм занщIэу кIуэнухэм языр. Иужь зэIущIэм ар «Химки»-м щыпэмылъэщами, ещанэ увыпIэм щытыр къызэрылъэщIэмыхьэжынур зэхэкIащ «Факел»-мрэ «СКА-Хабаровск»-мрэ зэрытемыкIуэфам къыхэкIыу.
АдэкIэ щыгъуазэ фыхуэтщIынщ япэ дивизионым иужьу щекIуэкIа зэIущIэхэм къарикIуа бжыгъэхэм. Мис ахэр: «Зенит» (Санкт-Петербург) — «Тамбов» (Тамбов) — 3:3, «Волгарь» (Астрахань) — «Тосно» (Ленинград область) — 0:1, «Динамо» (Мэзкуу) — «Химки» (Химки) — 0:0, «Балтика» (Калининград) — «СКА-Хабаровск» (Хабаровск) — 0:0,«Тюмень» (Тюмень) — «Мордовия» (Саранск) — 2:1, «Енисей» (Красноярск) — «Сибирь» (Новосибирск) — 3:2, «Нефтехимик» (Нижнекамск) — «Луч-Энергия» (Владивосток) — 1:1,«Шинник» (Ярославль) — «Кубань» (Краснодар) — 0:1, «Сокол» (Саратов) — «Факел» (Воронеж) — 2:1.
Урысей Федерацэм футболымкIэ и япэ дивизионым къыкIэлъыкIуэ джэгугъуэр дыгъуэпшыхь зэхэтащ. «Спартак-Налшыкыр» Великий Новгород къалэм щыIущIащ Ленинград областым и «Тосно» командэм. Премьер-лигэм хыхьэн папщIэ хэгъэрейхэм къахуэнэжар зымащIэ дыдэщ икIи ди щIалэхэр зэрамыгъэтыншам шэч хэлъкъым.
Жыласэ Заурбэч.
